  Анжелика Тихонова корреспондент 15-тӥ тулыспаллы Удмуртиын эшшо 96 адямилэсь коронавирус инфекциез шедьтӥзы. Выль черламъёс пӧлын 14 аресозь 8 пиналъёс но 65 арессэс ортчем 20 кунмуртъёс. Со сярысь элькунысь оперативной штаб ивортӥз. Диагноззы Ижкарын 40 улӥсьёслэн зэмаз, Глазкарын – 16, Воткаын – 10, Дэри, Вавож ёросъёсын – быдэн вить, Кизнер ёросын – куинь, Балезино, Пичи Пурга ёросъёсын – быдэн куинь, Сарапулын, Можгаын, Алнаш, Шаркан ёросъёсын – быдэн кык, Сарапул, Красногорск ёросъёсын – быдэн одӥг. 97 адями висёнэз вормиз Туннэ нуналлы Удмуртиын выль коронавирус инфекциен черлан 27 сюрс 101 учыр лабораториосын зэматэмын. 23 сюрс 710 адями йӧназ, 357 мурт кулӥз. Та дыре 99 висисьёслэн тазалыксы секыт лыдъяське. Элькунын выль коронавирус инфекцилы 855 сюрс 46 эскеронъёс ортчытӥзы, берло нуналскын – 2 сюрс 130. 15-тӥ тулыспаллы Удмуртиын 14 сюрс 292 адями коронавируслэсь прививка пуктӥз, со пӧлысь 1 сюрс 974 мурт кыкетӥ компонентсэ басьтӥзы ни. Пусъём, прививкаез ас мылкыд каремъя гинэ но дунтэк пукто. Тегъёс: Тазалык Ижкар висён Удмуртия коронавирус  